## El Consell amplia a 40 milions d’euros el pressupost de les ajudes per a la reactivació econòmica dels municipis afectats per la dana

*** Estes ajudes donen suport als gastos corrents de persones mamprenedores, empreses i cooperatives afectades, i impulsen la mamprenedoria
* És la segona ampliació de pressupost d’unes ajudes que es van publicar el mes de juliol amb una dotació inicial de 5 milions d’euros
* L’ampliació de pressupost s’emmarca en la necessitat de donar una resposta immediata i eficaç per a no posar en risc la recuperació de les zones afectades**

El Consell ha aprovat el decret pel qual s’aproven les bases reguladores i el procediment de concessió directa de les ajudes urgents per a la reactivació econòmica en els municipis afectats per la dana.

El decret establix una ampliació de pressupost de les ajudes per a la reactivació econòmica, que reben el nom d’EMDANA, que passa de 20 a 40 milions d’euros. Estes subvencions donen suport als gastos corrents de persones autònomes, societats mercantils i cooperatives que disposen d’un centre de treball en algun dels municipis afectats per la riuada.

Amb estes ajudes, la Generalitat fa costat tant a aquelles empreses que ja estaven en funcionament el 29 d’octubre de 2024 i que han reiniciat l’activitat després de patir danys, com a aquelles noves iniciatives empresarials posades en marxa després d’eixa data en els municipis afectats.

La primera convocatòria d’estes ajudes es va publicar el 24 de juliol de 2025, amb un termini de sol·licitud del 15 de setembre al 15 d’octubre. L’elevada demanda de sol·licituds ha motivat dos ampliacions de pressupost. Una primera ampliació, en la qual es va passar de 5 a 20 milions d’euros, i una segona ampliació, a través del present decret, amb la qual s’arriba als 40 milions d’euros.

L’ampliació de pressupost s’emmarca en la necessitat de donar una resposta immediata i eficaç per a no posar en risc la recuperació de les zones afectades.

Estes subvencions es concedixen de manera directa. En este sentit, la Direcció General de Mamprenedoria i Internacionalització tramitarà els expedients seguint el sistema d’adjudicació previst fins a arribar a l’import màxim de concessió.

La resolució del procediment de concessió es publicarà en el *Diari Oficial de la Generalitat Valenciana* i en la pàgina web de la Conselleria d’Innovació, Indústria, Comerç i Turisme.

Fecha: 28/10/2025